**ELŐTERJESZTÉS**

Bonyhád Város Képviselő - testületének 2018. január hó 25. nap

rendes/rendkívüli testületi ülésére

|  |  |
| --- | --- |
| Tárgy: | Döntés a MJVSZ felhívásához való csatlakozásról |
| Előterjesztő: | Filóné Ferencz Ibolya  |
| Előterjesztést készítette: | Dr. Puskásné dr. Szeghy Petra |
| Előterjesztés száma: | 17. sz. |
| Melléklet: | 3 db |
| Előzetesen tárgyalja: | Pénzügyi Ellenőrző és Gazdasági BizottságHumán Bizottság |
| Az előterjesztés a jogszabályi feltételeknek megfelel: | dr. Puskásné dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Megyei Jogú Városok Szövetsége 2018. január 12-én konferenciát szerveztett Budapesten annak érdekében, hogy a hazai települések vezetőivel közösen lépjenek fel a falvainkat és városainkat veszélyeztető felső korlát nélküli betelepítési kvóta és a Soros-szervezetek ellen.

Brüsszel ugyanis olyan határozatot akar tető alá hozni, amelynek értelmében az unió területére lépő migránsokat szétosztanák a tagországok között. Mégpedig úgy, hogy a betelepítések célpontjai elsősorban azok a tagállamok lennének, amelyek eddig nem, vagy kevés migránst fogadtak be, és ilyen hazánk is. Ezzel párhuzamosan a helyi közösségeinkben is egyre- másra jelennek meg olyan szervezetek, amelyek a bevándorlást kívánják előkészíteni és elfogadtatni, miközben a magyar emberek elsöprő többsége egyértelműen kifejezte, nem akarja, hogy hazánk bevándorlóország legyen.

A konferencián jelenlévők éppen ezért elfogadtak egy felhívást (mely a határozat 1. melléklete), amelynek célja az, hogy egységbe kovácsolja mindazokat, akiknek felelősségük van hazánk biztonságának megóvásában.

Az előterjesztés tárgyalását indokolja az a körülmény is, hogy a Stop Soros törvénycsomag társadalmi egyeztetésen van. A törvénycsomag megtalálható a www.parlament.hu oldalon.

**Határozati javaslat**

Bonyhád Város Önkormányzati Képviselő-testülete egyetért a határozat 1. mellékletét képező a „Védjük meg településeinket, védjük meg hazánkat” felhívással. Tekintettel arra, hogy a településekre komoly fenyegetést jelent a tömeges betelepítés, emiatt felkéri Magyarország Kormányát, hogy ha kell, jogszabályokkal is lépjen fel a Soros-terv és a bevándorlásszervező Soros-szervezetek ellen.

Határidő: -

Felelős: Filóné Ferencz Ibolya

Bonyhád, 2018. január 18.

 Filóné Ferencz Ibolya

 polgármester

1. melléklet

**FELHÍVÁS**

**VÉDJÜK MEG TELEPÜLÉSEINKET, VÉDJÜK MEG HAZÁNKAT!**

Mi, magyar polgármesterek a kormányhoz és hazánk valamennyi önkormányzatához fordulunk annak érdekében, hogy együttes erővel, összehangoltan lépjünk fel a Soros-tervvel és a bevándorlásszervező Soros-szervezetekkel szemben. Lépjünk fel közösen azért, hogy megőrizzük a magyar falvak és városok s a magyar emberek biztonságát és jövőjét!

A magyar emberek elsöprő többsége teljesen világossá tette, nem akarja, hogy hazánk bevándorlóország legyen. Szeretnék, ha gyermekeink és unokáink továbbra is egy biztonságos országban nőhetnének fel. Nekünk, polgármestereknek kötelességünk, hogy a településünk és az ott élők érdekét képviseljük, és legfontosabb feladatunk, hogy megőrizzük városaink, falvaink biztonságát. Felelősnek érezzük magunkat, hogy Magyarországot megtartsuk magyar országnak, ahogyan elődeink is megtartották annak. Nem akarjuk feladni kultúránkat és szokásainkat, nem akarjuk, hogy félelem uralkodjon el a magyar településeken.

Mi a biztonságos jelenre és a biztonságos jövőre szavazunk, s készek vagyunk arra, hogy együttes erővel védjük meg településeinket, s védjük meg hazánkat.

Felkérjük ezért a kormányt, hogy ha kell, törvényekkel, jogszabályokkal lépjen fel a Soros-terv és a bevándorlásszervező Soros-szervezetek ellen, mert a tömeges betelepítés komoly fenyegetést jelent a magyar településekre. Miután ez a veszély minden egyes falut és várost közvetlenül fenyeget, felkérjük a magyar települések képviselő-testületeit és közgyűléseit is, hogy önkormányzati határozatban utasítsák el a Soros-tervet, és foglaljanak ők is állást a migránspárti Soros-szervezetek ellen. Ne engedjük, hogy bevándorlásszervező irodákat és programokat hozzanak létre!

Tegyünk együtt a békés és biztonságos Magyarországért!

Budapest, 2018. január 12.